Predkladacia správa

Materiál „Nový model financovania vedy a techniky v Slovenskej republike“ je plnením úlohy, ktorej vypracovanie vyplýva z plnenia strednodobých opatrení Modernizačného programu: Slovensko 21. Strednodobé opatrenia Modernizačného programu Slovensko 21 boli rozpracované v Národnom programe reforiem Slovenskej republiky na roky 2008-2010, ktorý bol schválený uznesením vlády SR č.707/2008. V zmysle bodu B.2 tohto uznesenia vlády SR bolo podpredsedovi vlády a ministrovi školstva uložené v spolupráci so spolugestormi opatrení zabezpečiť plnenie úloh z akčných plánov, ktoré sú súčasťou materiálu podľa schváleného harmonogramu.
 
Jedným z opatrení akčného plánu v oblasti výskumu, vývoja a inovácií je „Reforma financovania vedy a techniky“, ktorý sa má realizovať materiálom „Nový model financovania vedy a techniky v Slovenskej republike“. 
 
Obsah predkladaného materiálu plne rešpektuje uvedené skutočnosti, ale zohľadňuje aj stav, ktorý je vyvolaný opatreniami schválenými vládou Slovenskej republiky pre znižovanie dopadov hospodárskej krízy.
 
Materiál stanovuje ciele v podpore vedy a techniky, ktoré sú zamerané najmä na:
-          Kritériá pre inštitucionálne financovanie vedy a techniky.
-          zvýšenie podielu podpory poskytovanej prostredníctvom účelového (grantového) financovania vedy a techniky a kritériá pre poskytovanie grantovej podpory, 
-          spájanie zdrojov štátneho rozpočtu s finančnými zdrojmi podnikateľského sektora alebo  zdrojmi rozpočtu Európskych spoločenstiev,
-          kritériá podpory základného výskumu bez tematického obmedzenia len na základe kritéria vedeckej excelentnosti,
-          identifikovanie 3 vecných priorít aplikovaného výskumu a experimentálneho vývoja,
-          stanovenie ukazovateľov výstupov vedy a techniky.
 
Materiál nezakladá požiadavky na zvýšenie prostriedkov štátneho rozpočtu v rozpočtovej kapitole Ministerstva školstva SR.
 
Materiál bol dňa 29. júna 2009 prerokovaný v Rade vlády SR pre vedu a techniku s pripomienkami, ktoré boli do materiálu zapracované.
 
Predkladaný materiál bol v dňoch 19. jún až 2. júl 2009 (vrátane) na medzirezortnom pripomienkovom konaní. Stav zapracovania pripomienok z neho je vo vyhodnotení pripomienok, ktoré je súčasťou materiálu predkladaného na rokovanie vlády SR. Materiál sa predkladá na rokovanie vlády SR bez rozporov.